
Aprobată în şedinţa Guvernului

din

Proiect

parlamentul REPUBLICII MOLDOVA

lege

pentru aderarea Republicii Moldova la Tratatul 

de constituire a Comunităţii Energetice
Parlamentul adoptă prezenta lege organică.

Art. 1. – Republica Moldova aderă la Tratatul de constituire a Comunităţii Energetice, semnat la Atena la 25 octombrie 2005.

Art. 2. – Guvernul:

va executa obligaţiile asumate prin semnarea Memorandumului privind finalizarea negocierilor dintre Republica Moldova, pe de o parte, şi Comisia Europeană, activînd în numele Comunităţii Energetice, pe de altă parte, în vederea aderării Republicii Moldova la Comunitatea Energetică, semnat la Chişinău la 29 aprilie 2009, şi specificate în Protocolul de aderare a Republicii Moldova la Tratatul de constituire a Comunităţii Energetice, prezentat în anexă, care este parte integrantă a prezentei legi;

va întreprinde măsurile necesare pentru realizarea prevederilor Tratatului nominalizat.

Art. 3. – Ministerul Afacerilor Externe şi Integrării Europene va notifica Secretarului General al Consiliului Uniunii Europene aderarea Republicii Moldova la Tratatul de constituire a Comunităţii Energetice.

PREŞEDINTELE parlamentului

Anexă 

Protocolul de aderare a Republicii Moldova la Tratatul de constituire a Comunităţii Energetice

Articolul 1
1. Republica Moldova aderă la Tratatului de constituire a Comunităţii Energetice ca Parte Contractantă în conformitate cu termenele şi condiţiile stipulate în această anexă. 

2. Cu excepţia cazului în care se specifică altfel, din momentul aderării, Republica Moldova beneficiază de toate drepturile garantate Părţilor Contractante şi se supune tuturor obligaţiilor impuse asupra acestora de către Tratat, de către toate deciziile şi actele procedurale adoptate în contextul aplicării Tratatului din momentul intrării acestuia în vigoare.  

Articolul 2

1. În scopul conformării la prevederile Titlului II al Tratatului de constituire a Comunităţii Energetice şi ale anexelor aferente acestuia, în anexa acestui Protocol se stabileşte Agenda pentru implementarea acquis-ului comunitar în acest sens.

	Directiva 2003/55/EC cu privire la regulile comune pentru piaţa internă a gazului natural
	31 decembrie 2009



	Regulamentul nr. 1775/2005 ce vizează condiţiile de acces la reţelele de transport al gazului natural
	31 decembrie 2010



	Directiva 2004/67/EC cu privire la măsurile de securitate şi siguranţă a alimentării cu gaz natural
	31 decembrie 2010



	Directiva 2003/54/EC cu privire la regulile comune pentru piaţa internă a electricităţii
	31 decembrie 2009



	Regulamentul nr. 1228/2003 ce vizează condiţiile de acces la reţelele pentru tranzitarea energiei electrice
	31 decembrie 2010



	Decizia Comisiei 2006/770/EC ce modifică anexa la Regulamentul nr. 1228/2003 ce vizează condiţiile de acces la reţele pentru tranzitarea energiei electrice
	31 decembrie 2010



	Directiva 2005/89/EC cu privire la măsurile de securitate şi siguranţă a alimentării cu energie electrică şi a infrastructurii de investiţii
	31 decembrie 2010



	Directiva 85/337/EEC cu privire la evaluarea efectelor  unor proiecte de mediu publice şi private, perfectate de către Directiva 97/11/EC şi Directiva 2003/35/EC
	31 decembrie 2010



	Directiva 1999/32/EC cu privire la reducerea conţinutului de sulf pentru anumiţi combustibili lichizi
	31 decembrie 2014



	Directiva 2001/80/EC cu privire la limitarea emisiilor în aer pentru anumiţi poluanţi de la centrale electrice mari
	31 decembrie 2014



	Directiva 79/409/EC, articolul 4 (2), cu privire la conservarea păsărilor călătoare
	31 decembrie 2010



	Planul de implementare a Directivei 2001/77/EEC cu privire la promovarea energiei electrice, produse de SER, pe piaţa internă a electricităţii
	31 decembrie 2010



	Planul de implementare a Directivei 2003/30/EC cu privire la promovarea folosirii biocombustibililor sau a altor combustibili regenerabili pentru transport
	31 decembrie 2010




2. Republica Moldova trebuie să asigure că consumatori eligibili, în sensul Directivelor 2003/54/EC şi 2003/55/EC, sînt:

· de la 1 ianuarie 2013, toţi consumatorii noncasnici,  şi

· da la 1 ianuarie 2015, toţi consumatorii.

3.  În articolul 19 al Tratatului, sintagma „în termen de şase luni de la data intrării în vigoare a prezentului Tratat” se va interpreta „după şase luni de la data aderării Republicii Moldova”. În articolul 22 al Tratatului, prin sintagma „în decurs de un an de la adoptarea listei” se va subînţelege „în decurs de un an de la data aderării Republicii Moldova”. În articolul 29 al Tratatului, sintagma „în decurs de un an de la intrarea în vigoare a Tratatului”  va fi interpretată „în decurs de un an de la data  aderării Republicii Moldova”.

3. Articolul 15 al Tratatului urmează a fi aplicat pentru Republica Moldova după un an de la data aderării Republicii Moldova. 

Articolul 3

1. Contribuţia Republicii Moldova şi a altor membri la bugetul Comunităţii Energetice se stabileşte printr-un act procedural care urmează a fi adoptat în temeiul articolului 73 al Tratatului. Metodologia de aplicare trebuie să fie bazată pe o cotă-parte calculată în baza PIB-ului şi consumului total de resurse primare de energie.  

2. Prima contribuţie a Republicii Moldova va trebui achitată pentru primul an bugetar întreg  după aderare. 

TRATATUL DE constituire A COMUNITĂŢII ENERGetice
Părţile:

COMUNITATEA EUROPEANĂ,

pe de o parte,

şi

următoarele PĂRŢI CONTRACTANTE,

pe de altă parte

- Republica Albania, Republica Bulgaria, Bosnia şi Herțegovina, Republica Croaţia, Fosta Republică Iugoslavă a Macedoniei, Republica Muntenegru, România, Republica Serbia (denumite în continuare „părţile aderente”)

şi

- Misiunea de Administrare Interimară a Organizaţiei Naţiunilor Unite în Kosovo în temeiul Rezoluţiei nr. 1244 a Consiliului de Securitate al Organizaţiei Naţiunilor Unite,

AVÎND LA BAZĂ Procesul de la Atena şi memorandumurile de înţelegere de la Atena din 2002 şi 2003,

LUÎND ACT de faptul că Republica Bulgaria, România şi Republica Croaţia sunt ţări candidate la aderarea la Uniunea Europeană şi că Fosta Republică Iugoslavă a Macedoniei a solicitat, de asemenea, acordarea calităţii de membru,
LUÎND ACT de faptul că, în decembrie 2002, Consiliul European de la Copenhaga a confirmat perspectiva europeană a Republicii Albania, a Bosniei şi Herţegovinei, precum şi a Serbiei şi Muntenegrului, ca potenţiale candidate la aderarea la Uniunea Europeană şi a subliniat hotărîrea de a sprijini eforturile acestora de a se apropia de Uniunea Europeană,

REAMINTIND faptul că în iunie 2003 Consiliul European de la Salonic a aprobat „Agenda Salonic pentru Balcanii de Vest: drumul spre integrarea europeană”, care urmăreşte să consolideze relaţiile privilegiate dintre Uniunea Europeană şi Balcanii de Vest şi prin care Uniunea Europeană a încurajat ţările din regiune să adopte un acord, cu caracter juridic obligatoriu, cu privire la piaţa energiei din Europa de Sud-Est,

REAMINTIND procesul Parteneriatului Euro-Mediteranean şi politica europeană de vecinătate,

REAMINTIND contribuţia la Pactul de Stabilitate pentru Europa de Sud-Est, care răspunde în primul rînd necesităţii de consolidare a cooperării între statele şi naţiunile din Europa de Sud-Est şi de promovare a condiţiilor pentru pace, stabilitate şi creştere economică,

DECISE să instituie între părţi o piaţă integrată a gazelor naturale şi a energiei electrice, bazată pe interesul comun şi pe solidaritate,

AVÎND ÎN VEDERE faptul că această piaţă integrată ar putea include, într-o etapă ulterioară, şi alte produse şi vectori energetici, cum ar fi gazele naturale lichefiate, petrolul, hidrogenul sau alte infrastructuri esenţiale de reţea,

HOTĂRÎTE să creeze un cadru stabil de reglementare şi de piaţă capabil să atragă investiţii în domeniul reţelelor de gaze, generării de energie electrică şi reţelelor de transport, astfel încît toate părţile să aibă acces la o aprovizionare stabilă şi continuă cu gaze şi energie electrică, care este esenţială pentru dezvoltarea economică stabilitatea socială,

HOTĂRÎTE să creeze un spaţiu unic de reglementare pentru comerţul cu gaze şi energie electrică, necesar pentru a răspunde dimensiunii geografice a pieţelor produselor respective,

RECUNOSCÎND faptul că teritoriile Republicii Austria, Republicii Elene, Republicii Ungare, Republicii Italiene şi Republicii Slovenia sunt integrate în mod natural sau afectate direct de funcţionarea pieţelor gazelor şi energiei electrice ale părţilor contractante,
HOTĂRÎTE să promoveze niveluri înalte de aprovizionare cu gaze şi energie electrică pentru toţi cetăţenii pe baza obligaţiilor de serviciu public şi să realizeze progrese economice şi sociale, un înalt nivel de ocupare a forţei de muncă, precum şi o dezvoltare echilibrată şi durabilă prin crearea unei zone fără frontiere interne pentru gaze şi energie electrică,
DORIND să sporească siguranţa aprovizionării spaţiului unic de reglementare prin asigurarea cadrului stabil de reglementare necesar pentru regiune, în care să poată fi stabilite conexiuni la rezervele de gaze din zona Mării Caspice, Africa de Nord şi Orientul Mijlociu şi să poată fi exploatate rezervele indigene de gaze naturale, cărbune şi energie hidro,
ANGAJÎNDU-SE să îmbunătăţească situaţia mediului în ceea ce priveşte gazele şi energia electrică, eficienţa energetică corespunzătoare şi sursele de energie regenerabilă,
HOTĂRÎTE să amplifice concurenţa pe piaţa gazelor şi energiei electrice şi să exploateze economiile de scară,
AVÎND ÎN VEDERE faptul că, pentru îndeplinirea acestor obiective, este necesară crearea unei structuri largi şi integrate de reglementare a pieţei, sprijinite de instituţii puternice şi o supraveghere eficientă şi care să beneficieze de implicarea adecvată a sectorului privat,
AVÎND ÎN VEDERE faptul că, pentru a diminua presiunea asupra sistemelor naţionale de gaze naturale energie electrică, ar trebui instituite norme specifice care să faciliteze schimburile de gaze şi energie electrică; iar aceste norme sunt necesare pentru a crea un spaţiu unic de reglementare pentru zona geografică a pieţelor produselor respective,
DECID SĂ CREEZE O COMUNITATE A ENERGIEI.

TITLUL I

PRINCIPII

Articolul 1

(1) Prin prezentul tratat, părţile instituie între ele o Comunitate a Energeticii.

(2) Statele membre ale Comunităţii Europene pot deveni participanţi la Comunitatea Energeticii în temeiul articolului 95 din prezentul tratat.

Articolul 2

(1) Sarcina Comunităţii Energeticii este organizarea relaţiilor dintre părţi şi crearea unui cadru juridic şi economic în raport cu reţeaua de energie, în conformitate cu definiţia de la alineatul (2), pentru:

(a) a crea un cadru de reglementare şi de piaţă capabil să atragă investiţii în reţelele de gaze, producţia de energie electrică şi reţelele de transport şi distribuţie, astfel încît toate părţile să aibă acces la o aprovizionare stabilă şi continuă cu energie care este esenţială pentru dezvoltarea economică şi stabilitatea socială;

(b) a crea un spaţiu unic de reglementare pentru schimburile în reţeaua de energie, care este necesar avînd în vedere dimensiunea geografică a pieţelor produselor respective;

(c) a spori siguranţa aprovizionării în spaţiul unic de reglementare prin asigurarea unui climat stabil de investiţii în care să poată fi dezvoltate conexiuni cu rezervele de gaze din zona Mării Caspice, Africa de Nord şi Orientul Mijlociu şi să poată fi exploatate sursele autohtone de energie, precum cele de gaze naturale, cărbune şi energie hidro;

(d) a îmbunătăţi situaţia mediului în raport cu reţeaua de energie şi cu eficienţa energetică corespunzătoare, a promova utilizarea energiei regenerabile şi a stabili condiţiile pentru schimburile de energie în spaţiul unic de reglementare;

(e) a dezvolta concurenţa pe piaţa reţelei de energie la o scară geografică mai largă şi a exploata economiile de scară.

(2) „Reţeaua de energie” include sectoarele energiei electrice şi gazelor naturale care se încadrează în domeniul de aplicare al directivelor 2003/54/CE şi 2003/55/CE ale Comunităţii Europene
  
Articolul 3

În sensul articolului 2, activităţile Comunităţii Energetică includ:

(a) punerea în aplicare de către părţile contractante a acquis-ului comunitar în domeniile energiei, mediului, concurenţei şi surselor de energie regenerabilă, astfel cum se specifică la titlul II, adaptat atît la cadrul instituţional al Comunităţii Energetice, cît şi la situaţia particulară a fiecărei părţi contractante (denumită în continuare „extinderea acquis-ului comunitar”), astfel cum se prevede amănunţit în titlul II;

(b) stabilirea unui cadru de reglementare specific care să permită funcţionarea eficientă a pieţelor reţelei de energie pe teritoriul părţilor contractante şi pe o parte a teritoriului Comunităţii Europene, inclusiv crearea unui mecanism unic pentru transmisia şi/sau transportul transfrontalier al reţelei de energie, precum şi supravegherea măsurilor unilaterale de salvgardare (denumit în continuare „mecanismul de funcţionare al pieţelor reţelei de energie”), astfel cum se prevede amănunţit în titlul III;

(c) crearea pentru părţi a unei pieţe a reţelei de energie fără frontiere interne, inclusiv coordonarea asistenţei reciproce în caz de perturbare gravă a reţelelor de energie sau de perturbări externe şi care să poată include realizarea unei politici externe comune în materie de schimburi de energie (denumită în continuare „crearea unei pieţe unice a energiei”), astfel cum se prevede amănunţit în titlul IV.

Articolul 4

Comisia Comunităţilor Europene (denumită în continuare „Comisia Europeană”) joacă rolul de coordonator al celor trei activităţi descrise la articolul 3.

Articolul 5

Comunitatea Energetică respectă acquis-ul comunitar descris la titlul II, adaptat atît la cadrul instituţional al prezentului tratat, cît şi la situaţia particulară a fiecărei părţi contractante, în vederea asigurării unui nivel înalt de siguranţă a investiţiilor şi a optimizării acestora.

Articolul 6

Părţile iau toate măsurile care se impun, generale sau speciale, pentru a asigura îndeplinirea obligaţiilor care decurg din prezentul tratat. Părţile facilitează îndeplinirea sarcinilor Comunităţii Energetice. Părţile se abţin de la orice măsuri care pot periclita realizarea obiectivelor prezentului tratat.

Articolul 7

Este interzisă orice discriminare în domeniul de aplicare al prezentului tratat.

Articolul 8

Nicio dispoziţie a prezentului tratat nu aduce atingere drepturilor unei părţi de a determina condiţiile de exploatare a propriilor resurse energetice, a opţiunii acesteia pentru diferite surse de energie şi structurii generale a aprovizionării acestora cu energie.

TITLUL II

EXTINDEREA ACQUIS-ULUI COMUNITAR

CAPITOLUL I

Aria geografică de aplicare

Articolul 9

Dispoziţiile şi măsurile adoptate în temeiul prezentului titlu se aplică teritoriilor părţilor aderente şi teritoriului aflat sub jurisdicţia Misiunii de Administrare Interimară a Organizaţiei Naţiunilor Unite în Kosovo.

CAPITOLUL II

Acquis-ul în domeniul energiei

Articolul 10

Fiecare parte contractantă pune în aplicare acquis-ul comunitar în domeniul energiei în conformitate cu calendarul de punere în aplicare a măsurilor respective prezentat în anexa I.

Articolul 11

„Acquis comunitar în domeniul energiei” înseamnă, în sensul prezentului tratat, (i) Directiva 2003/54/CE a Parlamentului European şi a Consiliului din 26 iunie 2003 privind normele comune pentru piaţa internă de energie electrică, (ii) Directiva 2003/55/CE a Parlamentului European şi a Consiliului din 26 iunie 2003 privind normele comune pentru piaţa internă în sectorul gazelor naturale şi (iii) Regulamentul (CE) nr. 1228/2003 al Parlamentului European şi al Consiliului din 26 iunie 2003 privind condiţiile de acces la reţea pentru schimburile transfrontaliere de energie electrică
.

CAPITOLUL III

Acquis-ul în domeniul mediului

Articolul 12

Fiecare parte contractantă pune în aplicare acquis-ul comunitar în domeniul mediului în conformitate cu calendarul de punere în aplicare a măsurilor respective prezentat în anexa II.

Articolul 13

Părţile recunosc importanţa Protocolului de la Kyoto. Fiecare parte contractantă face eforturi pentru a adera la acesta.

Articolul 14

Părţile recunosc importanţa normelor stabilite de Directiva 96/61/CE a Consiliului din 24 septembrie 1996 privind prevenirea şi controlul integrat al poluării. Fiecare parte contractantă face eforturi pentru a pune în aplicare directiva respectivă.

Articolul 15

După intrarea în vigoare a prezentului tratat, construcţia şi funcţionarea noilor centrale de generare a energiei se conformează acquis-ului comunitar în domeniul mediului.

Articolul 16

„Acquis comunitar în domeniul mediului” înseamnă, în sensul prezentului tratat, (i) Directiva 85/337/CE a Consiliului din 27 iunie 1985 privind evaluarea efectelor anumitor proiecte publice şi private asupra mediului, astfel cum a fost modificată prin Directiva 97/11/CE a Consiliului din 3 martie 1997 şi prin Directiva 2003/35/CE a Parlamentului European şi a Consiliului din 26 mai 2003; (ii) Directiva 1999/32/CE a Consiliului din 26 aprilie 1999 privind reducerea conţinutului de sulf din anumiţi combustibili lichizi şi de modificare a Directivei 93/12/CEE; (iii) Directiva 2001/80/CE a Parlamentului European şi a Consiliului din 23 octombrie 2001 privind limitarea emisiilor în atmosferă a anumitor poluanţi provenind de la instalaţii de ardere de dimensiuni mari şi (iv) articolul 4 alineatul (2) din Directiva 79/409/CEE a Consiliului din 2 aprilie 1979 privind conservarea păsărilor sălbatice.
Articolul 17

Dispoziţiile şi măsurile adoptate în temeiul prezentului capitol se aplică numai reţelei de energie.

CAPITOLUL IV

Acquis-ul în domeniul concurenţei

Articolul 18

(1) Sunt incompatibile cu funcţionarea adecvată a tratatului, în măsura în care pot afecta schimburile din reţeaua de energie dintre părţile contractante:

(a) toate acordurile între întreprinderi, deciziile de asociere de agenţi economici şi practicile concertate care au ca obiect sau efect prevenirea, restrîngerea sau denaturarea concurenţei;

(b) abuzul uneia sau mai multor întreprinderi de o poziţie dominantă pe întreaga piaţă constituită de părţile contractante sau pe o parte substanţială a acesteia;

(c) orice ajutoare publice care denaturează sau ameninţă să denatureze concurenţa prin favorizarea anumitor întreprinderi sau a anumitor resurse energetice.

(2) Orice practici contrare prezentului articol sunt evaluate pe baza criteriilor care decurg din aplicarea normelor de la articolele 81, 82 şi 87 din Tratatul de constituire a Comunităţii Europene (anexate în anexa III).

Articolul 19

În ceea ce priveşte întreprinderile publice şi întreprinderile cărora li s-au acordat drepturi speciale sau exclusive, fiecare parte contractantă se asigură că, la şase luni de la data intrării în vigoare a prezentului tratat, principiile Tratatului de constituire a Comunităţii Europene, în special articolul 86 alineatele (1) şi (2) (anexate în anexa III) sunt respectate.

CAPITOLUL V

Acquis-ul privind sursele de energie regenerabilă

Articolul 20

Fiecare parte contractantă furnizează Comisiei Europene, în termen de un an de la data intrării în vigoare a prezentului tratat, un plan de punere în aplicare a Directivei 2001/77/CE a Parlamentului European şi a Consiliului din 27 septembrie 2001 privind promovarea electricităţii produse din surse de energie regenerabilă pe piaţa internă a electricităţii şi a Directivei 2003/30/CE a Parlamentului European şi a Consiliului din 8 mai 2003 de promovare a utilizării biocombustibililor şi a altor combustibili regenerabili pentru transport. Comisia Europeană prezintă planul fiecărei părţi contractante Consiliului ministerial spre adoptare.

CAPITOLUL VI

Conformitatea cu standardele general aplicabile ale Comunităţii Europene

Articolul 21

În termen de un an de la data intrării în vigoare a prezentului tratat, Secretariatul elaborează lista standardelor general aplicabile ale Comunităţii Europene care urmează să fie prezentată Consiliului ministerial spre adoptare.

Articolul 22

Părţile contractante adoptă, în termen de un an de la adoptarea listei, planuri de dezvoltare în vederea alinierii sectoarelor lor de energie de reţea la aceste standarde general aplicabile ale Comunităţii Europene.

Articolul 23

„Standardele general aplicabile ale Comunităţii Europene” desemnează orice standard al unui sistem tehnic care este aplicat în cadrul Comunităţii Europene şi este necesar pentru funcţionarea în siguranţă şi eficientă a sistemelor de reţea, inclusiv aspectele referitoare la transmisie, conexiuni transfrontaliere, modulare şi standarde generale de siguranţă a sistemelor tehnice elaborate, dacă este cazul, prin Comitetul European pentru Standardizare (CEN), Comitetul European pentru Standardizare Electrotehnică (Cenelec) şi organisme similare de normare sau elaborate de Uniunea pentru coordonarea transportului de electricitate (UCTE) şi Asociaţia Europeană pentru raţionalizarea schimburilor de energie (Easeegas) în vederea stabilirii unor norme şi practici comerciale comune.

CAPITOLUL VII

Adaptarea şi evoluţia acquis-ului

Articolul 24

Pentru punerea în aplicare a prezentului titlu, Comunitatea Energetică adoptă măsuri de adaptare a acquis-ului comunitar menţionate în prezentul titlu, ţinînd seama atît de cadrul instituţional al prezentului tratat cît şi de situaţia specifică a fiecărei părţi contractante.

Articolul 25

Comunitatea Energetică poate lua măsuri pentru a pune în aplicare modificările la acquis-ul comunitar specificate în prezentul titlu, în conformitate cu evoluţia dreptului comunitar european.

TITLUL III

MECANISMUL DE FUNCŢIONARE A PIEŢELOR REŢELEI DE ENERGIE

CAPITOLUL I

Aria geografică de aplicare

Articolul 26

Dispoziţiile şi măsurile adoptate în temeiul prezentului titlu se aplică teritoriilor părţilor aderente, teritoriului aflat sub jurisdicţia Misiunii de Administrare Interimară a Organizaţiei Naţiunilor Unite în Kosovo şi teritoriilor Comunităţii Europene menţionate la articolul 27.

Articolul 27

În ceea ce priveşte Comunitatea Europeană, dispoziţiile prezentului titlu şi măsurile adoptate în temeiul acestuia se aplică în teritoriile Republicii Austria, Republicii Elene, Republicii Ungare, Republicii Italiene şi Republicii Slovenia. La momentul aderării la Uniunea Europeană a unei părţi aderente, dispoziţiile prezentului titlu şi măsurile luate în temeiul acestuia se aplică, fără alte formalităţi suplimentare şi în teritoriul noului stat membru respectiv.

CAPITOLUL II

Mecanismul transportului la distanţă în reţeaua de energie

Articolul 28

Comunitatea Energetică ia măsuri suplimentare de stabilire a unui mecanism unic de transmitere şi/sau transport transfrontalier în reţeaua de energie.

CAPITOLUL III

Siguranţa aprovizionării

Articolul 29

În termen de un an de la data intrării în vigoare a prezentului tratat, părţile adoptă declaraţii privind siguranţa aprovizionării, menţionînd în special diversitatea ofertei, siguranţa tehnologică şi originea geografică a combustibililor importaţi. Declaraţiile se comunică Secretariatului şi sunt puse la dispoziţia tuturor părţilor la prezentul tratat. Acestea se actualizează la fiecare doi ani. Secretariatul oferă consiliere şi asistenţă cu privire la aceste declaraţii.
Articolul 30

Articolul 29 nu presupune necesitatea modificării politicilor energetice sau a practicilor de achiziţie.

CAPITOLUL IV

Furnizarea energiei pentru populaţie

Articolul 31

Comunitatea Energetică promovează nivelurile înalte de furnizare a energiei către populaţie în limitele obligaţiilor de serviciu public conţinute în dispoziţiile relevante ale acquis-ului comunitar în domeniul energiei.

Articolul 32

În acest sens, Comunitatea Energetică poate lua măsuri:

(a) pentru a permite un serviciu universal de furnizare a energiei electrice;

(b) pentru a promova politici eficiente de gestionare a cererii;

(c) pentru a asigura o concurenţă loială.

Articolul 33

Comunitatea Energetică poate, de asemenea, să facă recomandări pentru a sprijini reforma efectivă a sectoarelor reţelei de energie a părţilor, inclusiv, inter alia, pentru a majora nivelul de plată a energiei de către toţi clienţii şi pentru a promova preţuri accesibile ale energiei de reţea pentru consumatori.

CAPITOLUL V

Armonizare

Articolul 34

Comunitatea Energetică ia măsuri cu privire la compatibilitatea modelelor de piaţă pentru funcţionarea pieţelor reţelei de energie, precum şi cu privire la recunoaşterea reciprocă a licenţelor şi măsuri de stimulare a liberei înfiinţări a întreprinderilor în reţeaua de energie.

CAPITOLUL VI

Surse de energie regenerabilă şi eficienţa energetică

Articolul 35

Comunitatea Energetică poate adopta măsuri pentru a stimula dezvoltarea în domeniul surselor de energie regenerabilă şi al eficienţei energetice, ţinînd seama de avantajele acestora în ceea ce priveşte siguranţa aprovizionării, protecţia mediului, coeziunea socială şi dezvoltarea regională.

CAPITOLUL VII

Măsuri de salvgardare

Articolul 36

În cazul unei crize neaşteptate pe piaţa reţelei de energie pe teritoriul oricărei părţi aderente, teritoriul aflat sub jurisdicţia Misiunii de Administrare Interimară a Organizaţiei Naţiunilor Unite în Kosovo, sau un teritoriu al Comunităţii Europene menţionat la articolul 27, care implică o ameninţare la adresa securităţii fizice sau a siguranţei persoanelor ori a integrităţii aparaturii sau instalaţiilor sau a sistemului integrat al reţelei de energie pe teritoriul vizat, partea respectivă poate adopta temporar măsurile de salvgardare necesare.

Articolul 37

Aceste măsuri de salvgardare trebuie să producă cele mai mici perturbări posibile în funcţionarea pieţei reţelei de energie a părţilor iar domeniul său de aplicare nu depăşeşte ceea ce este strict necesar pentru remedierea dificultăţilor care au survenit în mod neaşteptat. Măsurile de salvgardare nu trebuie să denatureze concurenţa şi să afecteze în mod negativ schimburile de o manieră incompatibilă cu interesul comun.

Articolul 38

Partea implicată notifică fără întîrziere aceste măsuri de salvgardare Secretariatului, care informează imediat celelalte părţi.

Articolul 39

Comunitatea Energetică poate decide că măsurile de salvgardare adoptate de partea implicată nu sunt conforme cu dispoziţiile prezentului capitol şi poate cere părţii respective să pună capăt acelor măsuri de salvgardare sau să le modifice.

TITLUL IV

CREAREA UNEI PIEŢE UNICE A ENERGIEI

CAPITOLUL I

Aria geografică de aplicare

Articolul 40

Dispoziţiile prezentului titlu şi măsurile adoptate în temeiul acestuia se aplică pe teritoriile unde se aplică Tratatul de instituire a Comunităţii Europene în condiţiile stabilite în tratatul respectiv, pe teritoriile părţilor aderente şi pe teritoriul aflat sub jurisdicţia Misiunii de Administrare Interimară a Organizaţiei Naţiunilor Unite în Kosovo.

CAPITOLUL II

Piaţa internă a energiei

Articolul 41

(1) Drepturile vamale şi restricţiile cantitative la importul şi exportul din cadrul reţelei de energie şi toate măsurile cu efect echivalent sunt interzise între părţi. Această interdicţie se aplică, de asemenea, drepturilor vamale de natură fiscală.

(2) Alineatul (1) nu constituie un obstacol pentru restricţiile cantitative sau pentru măsurile cu efect echivalent care sunt justificate din raţiuni de ordine publică sau siguranţă publică, protecţia sănătăţii şi vieţii persoanelor, animalelor şi plantelor sau protecţia proprietăţii industriale şi comerciale. Cu toate acestea, astfel de restricţii sau măsuri nu constituie un mijloc de discriminare arbitrară sau o restricţie deghizată în schimburile dintre părţi.

Articolul 42

(1) Comunitatea Energetică poate lua măsuri în scopul creării unei pieţe unice fără frontiere interne pentru energia de reţea.

(2) Alineatul (1) nu se aplică măsurilor fiscale, celor referitoare la libera circulaţie a persoanelor şi nici celor referitoare la drepturile şi interesele salariaţilor.

CAPITOLUL III

Politica externă privind schimburile energetice

Articolul 43

Comunitatea Energetică poate lua măsurile necesare pentru reglementarea importurilor şi exporturilor reţelei de energie către şi dinspre ţări terţe în vederea asigurării unui acces echivalent către şi dinspre pieţe ale ţărilor terţe în ceea ce priveşte standardele elementare de mediu sau asigurarea funcţionării în siguranţă a pieţei interne a energiei.

CAPITOLUL IV

Asistenţa reciprocă în caz de perturbare

Articolul 44

În cazul în care perturbarea aprovizionării a reţelei de energie afectează o parte şi implică o altă parte sau o ţară terţă, părţile caută o soluţie rapidă în conformitate cu dispoziţiile prezentului capitol.

Articolul 45

Consiliul ministerial se întruneşte la cererea părţii afectate direct de perturbare. Consiliul ministerial poate lua măsurile necesare ca răspuns la perturbarea în cauză.

Articolul 46

În termen de un an de la intrarea în vigoare a prezentului tratat, Consiliul ministerial adoptă un act procedural privind îndeplinirea obligaţiei de asistenţă reciprocă în temeiul prezentului capitol, care poate include acordarea de competenţe pentru adoptarea unor măsuri provizorii Grupului permanent la nivel înalt.

TITLUL V

INSTITUŢII ALE COMUNITĂŢII ENERGIEI

CAPITOLUL I

Consiliul ministerial

Articolul 47

Consiliul ministerial asigură îndeplinirea obiectivelor stabilite de prezentul tratat. Acesta:

(a) asigură orientările politice generale;

(b) adoptă măsuri;

(c) adoptă acte de procedură, care pot include atribuirea, în condiţii specifice, a unor anumite sarcini, competenţe şi obligaţii privind punerea în aplicare a politicii Comunităţii Energeticii Grupului permanent la nivel înalt, Comitetului de reglementare sau Secretariatului.

Articolul 48

Consiliul ministerial este format din cîte un reprezentant al fiecărei părţi contractante şi doi reprezentanţi ai Comunităţii Europene. La reuniunile sale poate lua parte şi cîte un reprezentant fără drept de vot al fiecărui participant.

Articolul 49

Consiliul ministerial îşi stabileşte regulamentul de procedură printr-un act procedural.

Articolul 50

Preşedinţia este deţinută prin rotaţie de fiecare parte contractantă pentru un mandat de şase luni, în ordinea stabilită printr-un act procedural al Consiliului ministerial. Preşedinţia convoacă întrunirea Consiliului ministerial la locul stabilit de preşedinţie. Consiliul ministerial se întruneşte cel puţin o dată la şase luni. Reuniunile sunt pregătite de Secretariat.

Articolul 51

Preşedinţia prezidează Consiliul ministerial şi este asistată de un reprezentant al Comunităţii Europene şi de un reprezentant al viitoarei preşedinţii în calitate de vicepreşedinţi. Preşedinţia şi vicepreşedinţii pregătesc proiectul de ordine de zi.

Articolul 52

Consiliul ministerial prezintă un raport anual privind activităţile Comunităţii Energeticii Parlamentului European şi parlamentelor părţilor aderente şi ale participanţilor.

CAPITOLUL II

Grupul permanent la nivel înalt

Articolul 53

Grupul permanent la nivel înalt:

(a) pregăteşte lucrările Consiliului ministerial;

(b) aprobă cererile de asistenţă tehnică făcute de organizaţiile internaţionale donatoare, instituţiile financiare internaţionale şi donatorii bilaterali;

(c) raportează Consiliului ministerial cu privire la progresul realizat în îndeplinirea obiectivelor prezentului tratat;

(d) adoptă măsuri, în cazul în care este împuternicit de Consiliul ministerial în acest sens;

(e) adoptă acte procedurale care nu implică atribuirea de sarcini, competenţe sau obligaţii altor instituţii ale Comunităţii Energeticii;

(f) discută dezvoltarea acquis-ului comunitar specificat la titlul II pe baza unui raport pe care Comisia Europeană îl prezintă în mod regulat.

Articolul 54

Grupul permanent la nivel înalt este format din cîte un reprezentant al fiecărei părţi contractante şi doi reprezentanţi ai Comunităţii Europene. Cîte un reprezentant fără drept de vot al fiecărui participant poate lua parte la reuniunile acestuia.

Articolul 55

Grupul permanent la nivel înalt îşi adoptă regulamentul de procedură printr-un act procedural.

Articolul 56

Preşedinţia convoacă Grupul permanent la nivel înalt la locul stabilit de preşedinţie. Reuniunile sunt pregătite de Secretariat.

Articolul 57

Preşedinţia prezidează Grupul permanent la nivel înalt şi este asistată de un reprezentant al Comunităţii Europene şi de un reprezentant al următoarei preşedinţii în calitate de vicepreşedinţi. Preşedinţia şi vicepreşedinţii pregătesc proiectul de ordine de zi.

CAPITOLUL III

Comitetul de reglementare

Articolul 58

Comitetul de reglementare:

(a) consiliază Consiliul ministerial sau Grupul permanent la nivel înalt cu privire la detaliile normelor statutare, tehnice şi de reglementare;

(b) emite recomandări privind diferendele transfrontaliere care implică două sau mai multe autorităţi de reglementare, la cererea oricăreia dintre acestea;

(c) adoptă măsuri, în cazul în care este împuternicit de Consiliul ministerial în acest sens;

(d) adoptă acte procedurale.

Articolul 59

Comitetul de reglementare este format dintr-un reprezentant al autorităţii de reglementare în domeniul energiei al fiecărei părţi contractante, în temeiul dispoziţiilor relevante ale acquis-ului comunitar privind energia. Comunitatea Europeană este reprezentată de Comisia Europeană, asistată de o autoritate de reglementare din partea fiecărui participant şi un reprezentat al Grupului autorităţilor europene de reglementare pentru energie electrică şi gaze (ERGEG). În cazul în care o parte contractantă sau un participant are o autoritate de reglementare pentru gaze şi una pentru energie electrică, partea contractantă sau participantul respectiv stabileşte care dintre autorităţile de reglementare ia parte la reuniunea Comitetului de reglementare, ținînd seama de ordinea de zi a acesteia.

Articolul 60

Comitetul de reglementare îşi adoptă regulamentul de procedură printr-un act procedural.

Articolul 61

Comitetul de reglementare alege un preşedinte pentru un mandat stabilit de Comitetul de reglementare. Comisia Europeană îndeplineşte funcţia de vicepreşedinte. Preşedintele şi vicepreşedintele pregătesc proiectul de ordine de zi.

Articolul 62

Comitetul de reglementare se întruneşte la Atena.

CAPITOLUL IV

Forumurile

Articolul 63

Două forumuri formate din reprezentanţi ai tuturor părţilor interesate, inclusiv industria, autorităţile de reglementare, organismele de reprezentare ale industriei şi consumatorilor acordă consultanţă Comunităţii Energeticii.

Articolul 64

Forumurile sunt prezidate de un reprezentant al Comunităţii Europene.

Articolul 65

Concluziile forumurilor se adoptă prin consens. Acestea sunt înaintate Grupului permanent la nivel înalt.

Articolul 66

Forumul pentru energie electrică se întruneşte la Atena. Forumul pentru gaze se întruneşte într-un loc care urmează să fie stabilit printr-un act procedural al Consiliului ministerial.

CAPITOLUL V

Secretariatul

Articolul 67

Secretariatul:

(a) furnizează sprijin administrativ Consiliului ministerial, Grupului permanent la nivel înalt, Comitetului de reglementare şi forumurilor;

(b) verifică îndeplinirea corespunzătoare de către părţi a obligaţiilor ce le revin în temeiul prezentului tratat şi prezintă Consiliului ministerial rapoarte anuale cu privire la progresul realizat;

(c) verifică şi acordă asistenţă pentru coordonarea de către Comisia Europeană a activităţii donatorilor în teritoriile părţilor aderente şi în teritoriul aflat sub jurisdicţia Misiunii de Administrare Interimare a Organizaţiei Naţiunilor Unite în Kosovo şi furnizează sprijin administrativ donatorilor;

(d) îndeplineşte alte sarcini care îi sunt atribuite în temeiul prezentului tratat sau prin act procedural al Consiliului ministerial, competenţa de a lua măsuri fiind exclusă şi

(e) adoptă acte procedurale.

Articolul 68

Secretariatul este format dintr-un director şi personalul necesar Comunităţii Energeticii.

Articolul 69

Directorul Secretariatului este numit prin act procedural al Consiliului ministerial. Consiliul ministerial stabileşte, prin act procedural, regulile pentru recrutarea, condiţiile de lucru şi echilibrul geografic al personalului Secretariatului. Directorul recrutează şi numeşte personalul corespunzător.

Articolul 70

În îndeplinirea sarcinilor lor, directorul şi personalul nu solicită şi nu primesc instrucţiuni de la nicio parte la prezentul tratat. Aceştia acţionează imparţial şi promovează interesele Comunităţii Energeticii.

Articolul 71

Directorul Secretariatului sau un supleant desemnat asistă la reuniunile Consiliului ministerial, Grupului permanent la nivel înalt, ale Comitetului de reglementare şi forumurilor.

Articolul 72

Sediul Secretariatului se află la Viena.

CAPITOLUL VI

Bugetul

Articolul 73

Fiecare parte contribuie la bugetul Comunităţii Energeticii în conformitate cu anexa IV. Nivelul contribuţiilor poate fi revizuit la fiecare cinci ani, la cererea oricăreia dintre părţi, prin act procedural al Consiliului ministerial.

Articolul 74

Consiliul ministerial adoptă bugetul Comunităţii Energeticii prin act procedural la fiecare doi ani. Bugetul acoperă cheltuielile de funcţionare ale Comunităţii Energeticii necesare pentru funcţionarea instituţiilor sale. Cheltuielile fiecărei instituţii sunt prevăzute într-o secţiune diferită a bugetului. Consiliul ministerial adoptă un act procedural precizînd procedura de execuţie bugetară şi pentru prezentarea şi verificarea conturilor, precum şi pentru controlul contabil.

Articolul 75

Directorul Secretariatului execută bugetul în conformitate cu actul procedural adoptat în temeiul articolului 74 şi raportează anual Consiliului ministerial cu privire la execuţia bugetară. Consiliul ministerial poate decide prin act procedural, după caz, să încredinţeze verificarea corectitudinii execuţiei bugetare unor auditori independenţi.

TITLUL VI

PROCESUL DE DECIZIE

CAPITOLUL I

Dispoziţii generale

Articolul 76

Măsurile pot lua forma unei decizii sau a unei recomandări. Decizia este obligatorie din punct de vedere juridic în toate elementele sale pentru cei cărora li se adresează. Recomandarea nu are caracter obligatoriu. Părţile depun toate eforturile să respecte recomandările.

Articolul 77

Sub rezerva dispoziţiilor articolului 80, fiecare parte dispune de un vot.

Articolul 78

Consiliul ministerial, Grupul permanent la nivel înalt sau Comitetul de reglementare pot hotărî numai în cazul în care sunt reprezentate două treimi dintre părţi. Abţinerile de la vot ale părţilor prezente nu sunt considerate voturi exprimate.

CAPITOLUL II

Măsuri în temeiul titlului II

Articolul 79

Consiliul ministerial, Grupul permanent la nivel înalt sau Comitetul de reglementare adoptă măsuri în temeiul titlului II la propunerea Comisiei Europene. Comisia Europeană poate să îşi modifice sau să îşi retragă propunerea în orice moment în cursul procedurii care conduce la adoptarea măsurilor.

Articolul 80

Fiecare parte contractantă dispune de un vot.

Articolul 81

Consiliul ministerial, Grupul permanent la nivel înalt sau Comitetul de reglementare hotărăsc cu majoritatea voturilor exprimate.

CAPITOLUL III

Măsuri în temeiul titlului III

Articolul 82

Consiliul ministerial, Grupul permanent la nivel înalt sau Comitetul de reglementare adoptă măsuri în temeiul titlului III la propunerea unei părţi sau a Secretariatului.

Articolul 83

Consiliul ministerial, Grupul permanent la nivel înalt sau Comitetul de reglementare hotărăsc cu o majoritate de două treimi a voturilor exprimate, inclusiv un vot pozitiv al Comunităţii Europene.

CAPITOLUL IV

Măsuri în temeiul titlului IV

Articolul 84

Consiliul ministerial, Grupul permanent la nivel înalt sau Comitetul de reglementare adoptă măsuri în temeiul titlului IV la propunerea unei părţi.

Articolul 85

Consiliul ministerial, Grupul permanent la nivel înalt sau Comitetul de reglementare adoptă măsuri în unanimitate.

CAPITOLUL V

Acte procedurale

Articolul 86

Actul procedural reglementează chestiunile organizatorice, bugetare şi de transparenţă ale Comunităţii Energiei, inclusiv delegarea competenţelor de către Consiliul ministerial către Grupul permanent la nivel înalt, Comitetul de reglementare sau Secretariat şi are caracter obligatoriu pentru instituţiile Comunităţii Energetice şi, dacă actul procedural prevede astfel, şi pentru părţi.

Articolul 87

Sub rezerva dispoziţiilor articolului 88, actele procedurale se adoptă în conformitate cu procesul de decizie prevăzut la capitolul III al prezentului titlu.

Articolul 88

Actul procedural prin care este numit directorul Secretariatului în conformitate cu articolul 69 se adoptă cu o majoritate simplă la propunerea Comisiei Europene. Actele procedurale privind chestiunile bugetare prevăzute la articolele 73 şi 74 se adoptă în unanimitate la propunerea Comisiei Europene. Actele procedurale prin care sunt acordate competenţe Comitetului de reglementare prevăzute la articolul 47 litera (c) se adoptă în unanimitate la propunerea unei părţi sau a Secretariatului.

TITLUL VII

PUNEREA ÎN APLICARE A DECIZIILOR ŞI SOLUŢIONAREA

DIFERENDELOR

Articolul 89

Părţile pun în aplicare deciziile care le sunt adresate în sistemul lor juridic intern în termenul specificat în respectivele decizii.

Articolul 90

(1) Nerespectarea unei obligaţii care decurge din tratat de către o parte sau lipsa punerii în aplicare a unei decizii care îi este adresată în termenul stabilit pot fi aduse în atenţia Consiliului ministerial printr-o solicitare motivată a oricărei părţi, a Secretariatului sau a Comitetului de reglementare. Organismele private pot adresa plîngeri Secretariatului.

(2) Partea implicată poate formula observaţii în legătură cu o solicitare sau o plîngere.

Articolul 91

(1) Consiliul ministerial poate determina existenţa unei încălcări de către o parte a obligaţiilor sale. Consiliul ministerial decide:

(a) cu majoritate simplă, în cazul în care încălcarea se referă la titlul II;

(b) cu o majoritate de două treimi, în cazul în care încălcarea se referă la titlul III;

(c) în unanimitate, în cazul în care încălcarea se referă la titlul IV.

(2) Consiliul ministerial poate decide ulterior cu o majoritate simplă revocarea oricăror decizii adoptate în temeiul prezentului articol.

Articolul 92

(1) La cererea unei părţi, a Secretariatului sau a Comitetului de reglementare, Consiliul ministerial, hotărînd în unanimitate, poate determina existenţa unei încălcări serioase şi persistente a obligaţiilor unei părţi în conformitate cu prezentul tratat şi poate suspenda unele dintre drepturile care decurg din aplicarea prezentului tratat în cazul părţii respective şi, în special, dreptul de vot şi dreptul de la participa la reuniunile sau mecanismele prevăzute de prezentul tratat.

(2) Consiliul ministerial poate decide ulterior cu majoritate simplă revocarea oricăror decizii adoptate în temeiul prezentului articol.

Articolul 93

Atunci cînd adoptă deciziile menţionate la articolele 91 şi 92, Consiliul ministerial hotărăşte fără a ţine seama de votul reprezentantului părţii respective.

TITLUL VIII

INTERPRETAREA

Articolul 94

Instituţiile interpretează orice termen sau alt concept utilizat în prezentul tratat care decurge din dreptul comunitar european în conformitate cu jurisprudenţa Curţii de Justiţie sau a Tribunalului de Primă Instanţă al Comunităţilor Europene. În cazul în care nu este disponibilă o interpretare din partea acestor instanţe, Consiliul ministerial asigură consiliere pentru interpretarea prezentului tratat. Consiliul ministerial poate delega această sarcină Grupului permanent la nivel înalt. Această consiliere nu aduce atingere niciunei interpretări a acquis-ului comunitar de către Curtea de Justiţie sau Tribunalul de Primă Instanţă într-o etapă ulterioară.

TITLUL IX

PARTICIPANŢI ŞI OBSERVATORI

Articolul 95

Ca urmare a unei cereri adresate Consiliului ministerial, orice stat membru al Comunităţii Europene poate fi reprezentat ca participant în Consiliul ministerial, Grupul permanent la nivel înalt şi în Comitetul de reglementare în condiţiile stabilite la articolele 48, 54 şi 59 şi i se permite să participe la discuţiile din cadrul Consiliului ministerial, Grupului permanent la nivel înalt, Comitetului de reglementare şi forumurilor.

Articolul 96

(1) Ca urmare a unei cereri motivate a unei ţări terţe vecine, Consiliul ministerial poate, prin unanimitate, să accepte ca observator ţara respectivă. Ca urmare a unei cereri prezentate Consiliului ministerial în termen de şase luni de la data intrării în vigoare a prezentului tratat, Moldova este acceptată ca observator.

(2) Observatorii pot asista la reuniunile Consiliului ministerial, Grupului permanent la nivel înalt, Comitetului de reglementare şi ale forumurilor fără a participa la discuţii.

TITLUL X

DURATA

Articolul 97

Tratatul este încheiat pentru o perioadă de 10 ani de la data intrării în vigoare. Consiliul ministerial, hotărînd în unanimitate, poate decide prelungirea duratei tratatului. În cazul în care nu se ia o decizie în acest sens, tratatul poate să se aplice în continuare între părţile care au votat în favoarea prelungirii, cu condiţia ca numărul acestora să fi fost de cel puţin două treimi din numărul părţilor la Comunitatea Energetică.

Articolul 98

Orice parte se poate retrage din prezentul tratat în urma unui preaviz de şase luni adresat Secretariatului.

Articolul 99

La aderarea la Comunitatea Europeană a unei părţi aderente, partea respectivă devine participant în conformitate cu articolul 95.

TITLUL XI

REVIZUIRE ŞI ADERARE

Articolul 100

Consiliul ministerial, cu unanimitatea membrilor săi, poate:

(i) să modifice dispoziţiile titlurilor I-VII;

(ii) să decidă să pună în aplicare alte părţi ale acquis-ului comunitar privind reţeaua de energie;

(iii) să extindă prezentul tratat la alte produse şi alţi vectori energetici sau la alte infrastructuri de reţea esenţiale;

(iv) să aprobe aderarea unei noi părţi la Comunitatea Energetică.

TITLUL XII

DISPOZIŢII FINALE ŢI TRANZITORII

Articolul 101

Fără a se aduce atingere articolelor 102 şi 103, drepturile şi obligaţiile care decurg din acordurile încheiate de o parte contractantă înainte de semnarea prezentului tratat nu sunt  afectate de dispoziţiile prezentului tratat. În măsura în care aceste acorduri nu sunt compatibile cu prezentul tratat, partea contractantă respectivă ia toate măsurile corespunzătoare pentru a elimina incompatibilităţile identificate, nu mai tîrziu de un an de la data intrării în vigoare a prezentului tratat.

Articolul 102

Niciuna dintre obligaţiile care decurg din prezentul tratat nu aduce atingere obligaţiilor legale existente ale părţilor, care decurg din Tratatul de instituire a Organizaţiei Mondiale a Comerţului.

Articolul 103

Nicio obligaţie care decurge dintr-un acord dintre Comunitatea Europeană şi statele membre ale acesteia, pe de o parte şi o parte contractantă, pe de altă parte nu este afectată de prezentul tratat. Niciun angajament asumat în contextul negocierilor de aderare la Uniunea Europeană nu este afectat de prezentul tratat.

Articolul 104

Pînă la adoptarea actului procedural menţionat la articolul 50, memorandumul de înţelegere de la Atena din 2003
 defineşte ordinea exercitării preşedinţiei.

Articolul 105

Tratatul se aprobă de către părţi în conformitate cu procedurile interne ale acestora. 

Tratatul intră în vigoare în prima zi a lunii următoare datei la care Comunitatea Europeană şi şase părţi contractante au notificat îndeplinirea procedurilor necesare în acest scop.

Notificarea se transmite Secretarului General al Consiliului Uniunii Europene, care este depozitarul prezentului tratat.

DREPT CARE reprezentanţii autorizaţi în mod corespunzător semnează prezentul tratat.

Semnat la Atena, în a douăzeci şi cincea zi a lunii octombrie, anul două mii cinci.

Atena, 25 octombrie 2005

Dl Minčo Jordanov

Vicepreşedinte al Guvernului

Fostei Republici Iugoslave a Macedoniei

Stimate domn,

Comunitatea Europeană ia notă de scrisoarea dumneavoastră purtînd data de astăzi şi confirmă faptul că scrisoarea respectivă împreună cu prezentul răspuns înlocuiesc semnarea de către Fosta Republică Iugoslavă a Macedoniei a Tratatului de instituire a Comunităţii Energetice. Cu toate acestea, acest fapt nu poate fi interpretat ca o acceptare sau recunoaştere de către Comunitatea Europeană, în orice formă şi conţinut, a unei alte denumiri decît cea de „Fosta Republică Iugoslavă a Macedoniei.”

Vă rog să acceptaţi, stimate domn, din partea mea, expresia celei mai înalte consideraţii.

În numele Comunităţii Europene

Republica Macedonia

— Cabinetul viceprim-ministrului —

Minčo Jordanov

Atena, 25 octombrie 2005

Excelenţă,

Prin prezenta declar că textul Tratatului de constituire a Comunităţii Energetice este acceptat de către Guvernul Republicii Macedonia.

Prin această scrisoare, Guvernul Republicii Macedonia se consideră semnatar al Tratatului de instituire a Comunităţii Energetice.

Cu toate acestea, declar că Republica Macedonia nu acceptă denumirea utilizată pentru țara mea în documentele menţionate anterior avînd în vedere că denumirea constituţională a ţării mele este Republica Macedonia.

Vă rog sa acceptaţi, Excelenţă, din partea mea, expresia celei mai înalte consideraţii.

MINČO JORDANOV

ANEXA I

Calendarul pentru punerea în aplicare a directivelor 2003/54/CE şi 2003/55/CE şi a Regulamentului (CE)

nr. 1228/2003 din 26 iunie 2003
1. Sub rezerva punctului 2 de mai jos şi a articolului 24 din prezentul tratat, fiecare parte contractantă pune în

aplicare în termen de douăsprezece luni de la intrarea în vigoare a prezentului tratat:

(i) Directiva 2003/54/CE a Parlamentului European şi a Consiliului din 26 iunie 2003 privind normele comune pentru piaţa internă de energie electrică;

(ii) Directiva 2003/55/CE a Parlamentului European şi a Consiliului din 26 iunie 2003 privind normele comune pentru piaţa internă în sectorul gazelor naturale;

(iii) Regulamentul Comunităţii Europene (CE) nr. 1228/2003 al Parlamentului European şi al Consiliului din 26 iunie 2003 privind condiţiile de acces la reţea pentru schimburile transfrontaliere de energie electrică.

2. Fiecare parte contractantă trebuie să se asigure că, în sensul directivelor 2003/54/CE şi 2003/55/CE, consumatorii eligibili sunt:

(i) de la 1 ianuarie 2008, toţi consumatorii care nu sunt consumatori casnici şi

(ii) de la 1 ianuarie 2015, toţi consumatorii.

ANEXA II

Calendarul punerii în aplicare a acquis-ului în domeniul mediului
1. La intrarea în vigoare a prezentului tratat, fiecare parte contractantă pune în aplicare Directiva 85/337/CEE a Consiliului din 27 iunie 1985 privind evaluarea efectelor anumitor proiecte publice şi private asupra mediului, astfel cum a fost modificată prin Directiva 97/11/CE a Consiliului din 3 martie 1997 şi Directiva 2003/35/CE a Parlamentului European şi a Consiliului din 26 mai 2003.

2. Pînă la 31 decembrie 2011, fiecare parte contractantă pune în aplicare Directiva 1999/32/CE a Consiliului din 26 aprilie 1999 privind reducerea conţinutului de sulf din anumiţi combustibili lichizi şi de modificare a Directivei 93/12/CEE.

3. Pînă la 31 decembrie 2017, fiecare parte contractantă pune în aplicare Directiva 2001/80/CE a Parlamentului European şi a Consiliului din 23 octombrie 2001 privind limitarea emisiilor în atmosferă a anumitor poluanţi provenind de la instalaţii de ardere de dimensiuni mari.

4. La intrarea în vigoare a prezentului tratat, fiecare parte contractantă pune în aplicare articolul 4 alineatul (2) din Directiva 79/409/CEE a Consiliului din 2 aprilie 1979 privind conservarea păsărilor sălbatice.

ANEXA III

Articolul 81 din Tratatul CE
(1) Sunt interzise, ca fiind incompatibile cu piaţa comună, următoarele: toate acordurile dintre întreprinderi, deciziile de asociere de agenţi economici şi practicile concertate care pot afecta schimburile între statele membre şi care au ca obiect sau efect prevenirea, restrîngerea sau denaturarea concurenţei în cadrul pieţei comune, în special cele care:

(a) stabilesc direct sau indirect preţuri de cumpărare sau de vînzare sau orice alte condiţii comerciale;

(b) limitează sau controlează producţia, pieţele, dezvoltarea tehnologică sau investiţiile;

(c) repartizează pieţele sau sursele de aprovizionare;

(d) aplică condiţii inegale în cazul prestaţiilor echivalente cu alţi parteneri comerciali creîndu-le astfel un

(i) dezavantaj concurenţial;

(e) condiţionează încheierea contractelor de acceptarea de către parteneri a unor obligaţii suplimentare care, prin natura lor sau conform uzanţelor comerciale, nu au legătură cu obiectul contractelor respective.

(2) Orice acorduri sau decizii interzise în temeiul prezentului articol sunt nule de drept.

(3) Cu toate acestea, dispoziţiile de la alineatul (1) pot fi declarate inaplicabile în cazul:

· oricărui acord sau categorii de acorduri între întreprinderi;

· oricărei decizii sau categorii de decizii de asociere de agenţi economici;

· oricăror practici concertate sau categorii de practici concertate, 
care contribuie la îmbunătăţirea producţiei sau distribuţiei de mărfuri sau la promovarea progresului tehnic ori economic, permiţînd în acelaşi timp consumatorilor să beneficieze de o parte echitabilă din profitul rezultat şi care:

(a) nu impun întreprinderilor respective restricţii care nu sunt indispensabile pentru îndeplinirea acestor obiective;

(b) nu dau posibilitatea acestor întreprinderi să elimine concurenţa în ceea ce priveşte o parte substanţială a produselor în cauză.

Articolul 82 din Tratatul CE

Orice abuz al uneia sau mai multor întreprinderi de o poziţie dominantă pe piaţa comună sau pe o parte substanţială a acesteia este interzis ca fiind incompatibil cu piaţa comună în măsura în care poate afecta schimburile între statele membre.

Acest abuz poate consta în special în:

(a) impunerea directă sau indirectă a unor preţuri de cumpărare sau de vânzare inechitabile sau a altor condiţii comerciale inechitabile;

(b) limitarea producţiei, pieţelor sau a dezvoltării tehnice în detrimentul consumatorilor;

 (c) aplicarea unor condiţii inegale în cazul prestaţiilor echivalente cu alţi parteneri comerciali creîndu-le astfel un dezavantaj concurenţial;

(d) condiţionarea încheierii contractelor de acceptarea de către parteneri a unor obligaţii suplimentare care, prin natura lor sau conform uzanţelor comerciale, nu au legătură cu obiectul contractelor respective.

Articolul 86 alineatele (1) şi (2) din Tratatul CE

(1) În cazul întreprinderilor publice sau a întreprinderilor cărora statele membre le acordă drepturi speciale sau exclusive, statele membre nu pun în aplicare şi nu menţin în vigoare nicio măsură care contravine normelor prezentului tratat, în special regulilor prevăzute la articolul 12 si articolele 81-89.

(2) Întreprinderile cărora li se încredinţează gestionarea serviciilor de interes economic general sau care au caracter de monopol fiscal se supun normelor prezentului tratat, în special regulilor privind concurenţa, în măsura în care aplicarea acestor norme nu obstrucţionează, în fapt sau în drept, îndeplinirea sarcinilor specifice care le-au fost încredinţate. Dezvoltarea schimburilor nu trebuie să fie afectată într-o măsură care ar fi contrară intereselor Comunităţii.
Articolul 87 din Tratatul CE

(1) Cu excepţia derogărilor prevăzute de prezentul tratat, orice ajutoare acordate de un stat membru sau prin intermediul resurselor de stat în orice formă şi care denaturează sau ameninţă să denatureze concurenţa prin favorizarea anumitor întreprinderi sau producţia anumitor mărfuri sunt, în măsura în care afectează schimburile dintre statele membre, incompatibile cu piaţa comună.

(2) Sunt compatibile cu piaţa comună următoarele:

(a) ajutoarele cu caracter social, acordate consumatorilor individuali, cu condiţia ca aceste ajutoare să fie acordate fără discriminare legată de originea produselor respective;

(b) ajutoarele pentru remedierea pagubelor produse de calamităţi naturale sau alte evenimente cu caracter excepţional;

(c) ajutoarele acordate economiei din anumite zone ale Republicii Federale Germania afectate de divizarea Germaniei, în măsura în care aceste ajutoare sunt necesare pentru compensarea dezavantajelor economice produse de această divizarea.

(3) Pot fi considerate compatibile cu piaţa comună următoarele:

(a) ajutoarele destinate promovării dezvoltării economice a zonelor unde nivelul de trai este anormal de scăzut sau unde există un grad de ocupare a forţei de muncă extrem de scăzut;

(b) ajutoarele destinate promovării realizării unui important proiect de interes comun european sau remedierii unor perturbări serioase a economiei unui stat membru;

(c) ajutoarele pentru facilitarea dezvoltării anumitor activităţi economice sau a anumitor zone economice, în cazul în care aceste ajutoare nu afectează negativ condiţiile comerciale într-o măsură contrară interesului comun;

(d) ajutoarele pentru promovarea culturii şi conservarea patrimoniului în cazul în care aceste ajutoare nu afectează condiţiile comerciale şi concurenţa din Comunitate într-o măsură contrară interesului comun;

(e) alte categorii de ajutoare determinate prin decizie a Consiliului hotărând cu majoritate calificată la propunerea Comisiei.

ANEXA IV

Contribuţii la buget
	Părţile
	Contribuţia în procente

	Comunitatea Europeană 
	94,9 %

	Republica Albania
	0,1 %

	Republica Bulgaria
	1 %

	Bosnia şi Herțegovina
	0,3 %

	Republica Croația
	0,5 %

	Fosta Republică Iugoslavă a Macedoniei
	0,1 %

	Republica Muntenegru
	0,1 %

	România
	2,2 %

	Republica Serbia
	0,7 %

	Misiunea de Administrare Interimară a Organizaţiei Naţiunilor Unite în Kosovo
	0,1 %


Prezentul text în limba de stat a Tratatului de constituire a Comunităţii Energetice, semnat la Atena la 25 octombrie 2005 , este traducerea oficială a Treaty establishing the Energy Community, Athens, 25 October 2005.

Ion LUPAN,
Director 
Direcţia generală securitatea energetică, 




 
Ministerul economiei şi comerţului

al Republicii Moldova







 
21 august 2009

Nota informativă

privind necesitatea aderării Republicii Moldova la Comunitatea Energetică 

Republica Moldova a participat activ la activităţile Comunităţii Energetice în calitate de Observator începînd cu noiembrie 2006. La 15 iulie 2008, Consiliul UE a adoptat decizia acordării mandatului Comisiei Europene în vederea negocierii cu Republica Moldova a procesului de aderare la Comunitatea Energetică cu statut de membru cu drepturi depline.

În conformitate cu Decretul Preşedintelui Republicii Moldova nr. 2190-IV din 3 aprilie 2009 au fost iniţiate negocierile şi la 29 aprilie 2009 a fost semnat Memorandumul privind finalizarea negocierilor între Republica Moldova, pe de o parte, şi Comisia Europeană, activînd în numele Comunităţii Energetice, pe de altă parte, în vederea aderării Republicii Moldova la Comunitatea Energetică. 

Aspectul politic. Aderarea la Comunitatea Energetică (CE) va contribui la promovarea pe arena internaţională a imaginii pozitive a  Republicii Moldova, va impulsiona relaţiile dintre ţările membre ale Comunităţii Energetice.

Aspectul normativ. 

Prevederile documentelor nominalizate anterior nu contravin actelor normative şi legislative în vigoare

Republica Moldova a realizat şi va realiza în continuare reforme pentru a-şi apropia cadrul său legislativ de cerinţele Tratatului Comunităţii Energetice (TCE).

Pentru implementarea acquis-ului comunitar, sunt elaborate proiectele de lege cu privire la gazele naturale şi cu privire la energia electrică.

Proiectul de lege cu privire la energia electrică şi proiectul de lege cu privire la gaze naturale au fost elaborate în conformitate cu prevederile directivelor Uniunii Europene şi consultat cu experţii europeni ai Comunităţii Energetice. La moment, ambele proiecte de legi sunt aprobate de către Guvern. 

Aspectul organizatoric. Aplicarea prevederilor TCE nu presupune întreprinderea unor măsuri organizatorice cum ar fi înfiinţarea unor structuri noi sau abilitarea unor instituţii/persoane cu împuterniciri noi.

Deoarece Memorandumul sus-menţionat nu este un acord internaţional şi semnarea acestuia nu impune îndeplinirea obligaţiunilor specificate în Protocolul de aderare a Republicii Moldova la Tratatul de constituire a Comunităţii Energetice, care este parte integrantă a Memorandumului, pentru a acorda prevederilor Protocolului putere juridică se consideră necesar de a specifica în lege executarea acestor obligaţii asumate de Republica Moldova.

Totodată, în vederea asigurării corespunderii cu prevederile Titlului II al Tratatului Comunităţii Energetice şi cu anexele la acesta, în anexa Protocolului de aderare a Republicii Moldova la Tratat este stabilită agenda pentru implementarea acquis-ului comunitar.  

Aspectul financiar. Aderarea la Comunitatea Energetică implică angajamente financiare directe din partea Republicii Moldova. 

Contribuţia financiară, rezultată din statutul de membru cu drepturi depline, va fi calculată conform procedurii standard, după formula generală bazată pe principiul „PIB”. Suma contribuţiei poate varia în dependenţă de aderarea altor ţări la CE. 

Pentru Republica Moldova contribuţia va constitui aproximativ 3-4 mii Euro/anual şi se va achita începînd cu următorul an bugetar după accesul la Tratat.

Aspectul economic.  Aderarea Republicii Moldova la Comunitatea Energetică constituie unul din obiectivele de bază a Strategiei energetice a Republicii Moldova pînă în anul 2020, aprobată prin Hotărîrea Guvernului nr. 958 din 21.08.2007.

Obţinerea statutului de membru cu drepturi depline a Comunităţii Energetice va permite integrarea Republicii Moldova în piaţa energetica regionala şi va spori semnificativ gradul de securitate energetica a ţării.

Acest document va angaja ţara noastră la un orar realist de restructurare a sistemului energetic autohton şi la transpunerea completă a acquis-ului energetic, ce va avea drept rezultat crearea unui cadru economic şi juridic propice funcţionării pieţei de energie şi atragerii investiţiilor în domeniul în cauză, în condiţii de siguranţă, concurenţă şi protecţia mediului înconjurător.
Aspectul timp. Republica Moldova va deveni membru cu drepturi depline al Comunităţii Energetice, respectiv Decizia Consiliului de Miniştri privind aderarea Republicii Moldova la Comunitatea Energetică va intra în vigoare în prima zi a lunii a doua ce urmează după notificarea Republicii Moldova despre îndeplinirea procedurilor de ratificare a Tratatului Comunităţii Energetice şi a Protocolului privind aderarea Republicii Moldova la Comunitatea Energetică şi Anexa la acesta.
Viceministru





Octavian CALMÎC
� Directiva 2003/54/CE a Parlamentului European şi a Consiliului din 26 iunie 2003 privind normele comune pentru piaţa internă de energie electrică, Jurnalul Oficial al Uniunii Europene L 176, 15.7.2003, p. 37-56, şi Directiva 2003/55/CE a Parlamentului European şi a Consiliului din 26 iunie 2003 privind normele comune pentru piaţa internă în sectorul gazelor naturale, Jurnalul Oficial al Uniunii Europene L 176, 15.7.2003, p. 57-78.


�  Jurnalul Oficial al Uniunii Europene L 176, 15.7.2003, p. 1-10.





� Memorandum de înţelegere privind piaţa regională a energiei din Europa de Sud-Est şi integrarea acesteia în piaţa internă a energiei din Comunitatea Europeană, semnat la Atena la 8 decembrie 2003

